एक फिल्म की फीस 95 करोड़, अब अचानक एक्टिंग से लिया संन्यास का फैसला
Hollywood Highest Paid Actress Cameron Diaz Retirement News - एक समय पर हॉलीवुड की हाइएस्ट पेड एक्ट्रेसेस में शुमार कैमरून डियाज ने एक्टिंग से सन्यांस ले लिया है। खबर है कि अपने आखिरी प्रोजेक्ट के बाद वो किसी फिल्म में नहीं काम करेंगी
एक समय पर हॉलीवुड की हाइएस्ट पेड एक्ट्रेसेस में शुमार कैमरून डियाज ने एक्टिंग से संन्यास ले लिया है। खबर है कि अपने आखिरी प्रोजेक्ट के बाद वो किसी फिल्म में काम नहीं करेंगी।
सोर्सेस का कहना है कि वो अब पूरा समय अपने परिवार को देना चाहती हैं। कैमरून ने इससे पहले भी फिल्मों से ब्रेक लेने की बात कही थी। कैमरून डियाज की पॉपुलैरिटी इतनी थी कि एक समय पर वो हर फिल्म के लिए 95 करोड़ रुपए चार्ज करने लगी थीं। हालांकि ऐसे अचानक एक्टिंग छोड़ने से उनके फैंस शॉक्ड हो गए हैं।
10-10 घंटे काम करना मुश्किल हो रहा था
मीडिया रिपोर्ट्स के मुताबिक, कैमरून फिलहाल लंदन में एक्शन फिल्म 'बैक इन एक्शन' की शूटिंग में व्यस्त हैं। इसी फिल्म के कंप्लीट होने के बाद कैमरून के रिटायर होने की खबर है। उनसे जुड़े एक सोर्स का कहना है कि एक्ट्रेस को कई बार 10-10 घंटे तक काम करना पड़ जाता है, जिससे वो अपनी बेटी को टाइम नहीं दे पातीं।
बेटी से दूर रहना कैमरून को पसंद नहीं है। कैमरून ने कुछ दिन पहले कहा था कि वो अपने करियर से ज्यादा फैमिली को तवज्जो देती हैं। उन्हें पति बेंजी मैडेन और बेटी रेडिक्स से दूरी अब बर्दाश्त नहीं है।
सेट पर होने वाले ड्रामों से परेशान थीं कैमरून
कैमरून डियाज के करीबी ने बताया कि एक्ट्रेस सेट पर ड्रामों से ऊब चुकी थीं। उन्हें अब किसी को कुछ साबित भी नहीं करना। उन्हें जितना काम करना था, उतना कर लिया। वो फिल्म इंडस्ट्री को अपना काफी समय दे चुकी हैं।
बता दें कि इससे पहले 2018 में भी कैमरून ने एक्टिंग से संन्यास लेने का फैसला किया था लेकिन एक्टर जिम्मी फॉक्स के कहने पर उन्होंने फिल्मों में दोबारा वापसी की।
16 साल की उम्र शुरू की मॉडलिंग, 1992 में कराया टॉपलेस फोटोशूट
कैमरून का जन्म अमेरिका के कैलिफोर्निया में हुआ था। उन्होंने 16 साल की उम्र में ही मॉडलिंग करनी शुरू कर दी थी। जब वे 17 साल की थी तो 'Seventeen'(1990) मैगजीन के इश्यू की कवर गर्ल बनी थीं। उन्होंने 2 से 3 महीने बतौर मॉडल काम किया।
1992 में उन्होंने एस एंड एम लेदर फैशन लिग्नियर के लिए टॉपलेस फोटोशूट करवाया था। हालांकि, उनकी ये फोटो कभी भी रिलीज नहीं की गई।
एलन मस्क के साथ उड़ी थी रिलेशनशिप की खबरें
खबरें थीं कि 2013 के समय कैमरून डियाज ने दुनिया के सबसे अमीर शख्स एलन मस्क को भी डेट किया था। ऐसी अफवाह थी कि कैमरून ने मस्क की कंपनी टेस्ला मोटर्स से एक कार खरीदी, इसी सिलसिले में दोनों की मुलाकात हुई थी।
हालांकि कुछ ही वक्त बाद दोनों के अलग होने की खबर आ गई थी। एलन ने इसके बाद जॉनी डेप की वाइफ रहीं एक्ट्रेस एंबर हर्ड को डेट किया।
